
Tisztelt Képviselő-testület!
A Játékvár Óvoda és Bölcsőde vezetője a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet 40. § (5) bekezdése alapján kérelmet nyújtott be a Bölcsődei intézményegység foglalkoztatotti létszámának 2016. december 1-i hatállyal, 1 fő technikai dolgozóval történő bővítésére. 
Ezzel a jelenlegi alkalmazotti létszám az intézményegységben 11 főről 12 főre változik, amely az intézményi összlétszám módosítását is eredményezi. A bővítéssel a Játékvár Óvoda és Bölcsőde foglalkoztatottjainak száma 40-ről 41 főre, az Önkormányzat és intézményei létszáma pedig 95-ről 96 főre változik.
Az intézményvezető részletes szakmai és jogszabályi indokolását is tartalmazó kérelmét az előterjesztéshez mellékelem. 
Kérem a Tisztelt Képviselő-testületet, hogy az alábbi határozati javaslat elfogadásával a Játékvár Óvoda és Bölcsőde Bölcsődei Intézményegységének 1 fő technikai dolgozóra tett létszámbővítési kérelmét szíveskedjen jóváhagyni azzal a kiegészítéssel, hogy az óvodai és bölcsődei feladatellátáshoz kapcsolódó alkalmazotti létszámot az intézményvezető minden év december 31-ig a következő évi költségvetés előkészítéséhez vizsgálja felül és erről adjon tájékoztatást a Képviselő-testület számára. 

Határozati javaslat:
Martfű Város Önkormányzata Képviselő-testületének

……../2016.(…..) határozata
a Játékvár Óvoda és Bölcsőde létszámának bővítéséről
Martfű Város Önkormányzatának Képviselő-testülete megtárgyalta a Játékvár Óvoda és Bölcsőde létszámának bővítéséről szóló előterjesztést és az alábbi határozatot hozta:
2016. december 1-i hatállyal a Játékvár Óvoda és Bölcsőde Bölcsődei Intézményegységének egy fő technikai dolgozóval történő létszámbővítését a szakmai és jogszabályi indoklás alapján jóváhagyólag elfogadja. 
Ezzel 2016. december 1-től a Játékvár Óvoda és Bölcsőde alkalmazotti létszáma 40-ről 41 főre, az önkormányzat és intézményei létszáma pedig 95-ről 96 főre változik.
Az óvodai és bölcsődei alkalmazotti létszámot a feladatellátásnak megfelelően minden év december 31-ig felül kell vizsgálni.
Felelős: Gonda Istvánné intézményvezető

Erről értesülnek: 
1.JNSZ Megyei Kormányhivatal Szolnok,
2. Valamennyi képviselő helyben,
3. Játékvár Óvoda és Bölcsőde intézményvezetője,
4. Irattár.

Martfű, 2016. november 15.



Dr. Papp Antal
polgármester

